Hvis du skulle være så heldig at snuble over et stykke rav ved Vesterhavet, så skal du kigge mod øst, hvis du vil have det maksimale udbytte af dit fund.

Ravprisernes himmelflugt er nemlig skabt af en stor kinesisk interesse. Men det betyder samtidig, at flere danske ravslibere er kommet til at mangle rav.

Det fortæller ravsliber Jens Peter Jensen fra Fanø.

-Før i tiden havde jeg mange store stykker, som jeg kunne save og skære i. De stykker har jeg ikke råd til at købe i dag. Kineserne betaler 50 gange så meget for det, siger han.

Stadig eftertragtet

Også samlere, der finder rav udelukkende for at sælge det, er svære at handle med.

-De udebliver også. De har fundet ud af, at kineserne giver meget mere, siger Jens Peter Jensen.

Inge-Lise Berg, der er vurderingskonsulent hos Lauritz.com i Esbjerg, oplever også, at der er mindre af den eftertragtede harpiks i hård form på det danske marked.

- Vi ser ikke de store mængder længere. Tidligere kunne der komme kilovis ind på daglig basis, siger hun.